Amapholisa Abophe Abedlula Amatshumi Amane Ekutshengiseleni KwangoLwesithathu
Ngasuku lunye abantu betshengisela uMnu. Acie Lumumba umiswe phambi komthethwandaba ethonisiswa icala aletheswayo lokuthethisa umongameli Robert Mugabe.
HARARE — Amapholisa abika ukuba abophe abantu phose amatshumi amane ekutshengiseleni kwangoLwesithathu elizweni ngasikhathi sinye uMnu. Acie Lumumba emiswe phambi komthethwandaba obotshwe esetheswa icala lokuthethisa umongameli Robert Mugabe. ULumumba owetheswa icala lokuthethisa umongameli welizwe ukhutshwe enkantolo ngemva kokubhadaliswa isibambiso samadola amakhulu amane amadollar. ULumumba wetheswa icala lokuthethisa umongameli mhla esethula ibandla lakhe lezombusazwe. Igqwetha lakhe uMnumzana Arshelie Mugiya, utshele intatheli ukuthi uhulumende kafuni kunika uzulu ilungelo lakhe lokukhuluma imbono yakhe lanxa lelilungelo likusisekelo sombuso. Uthi abatshutshisi kabafuni uLumumba akhululwe ngoba bethi nguye owenza kuqale konke lokhu kuxokozela okuselizweni. Lanxa amapholisa ebophe abantu phose amatshumi amane lamhla, inhlanganiso yamagqwetha alwela ilungelo loluntu, iZimbabwe Lawyers for Human Rights, ithi inani elibotshiweyo liphezulu kulalelo. Amapholisa athi abophe abantu eMufakose leBudiriro eHarare, kwabotshwa abanye koBulawayo kanye le Victoria Falls abagoqela abelungu abalitshumi lantathu abesekwethekeleleni kulindawo abacine bephatheka ekutshengiseleni lokhu. Isikhulumi samapholisa uSenior Assistant Commissioner uCharity Charamba, uthi bekulembiko eminengi engamanga efana lokuthi isitolo seChoppies eChitungwiza sitshisiwe okuyimbiko athi ijonge ukutshotshozela udlakela emphakathini. Inengi endaweni ezitshiyeneyo zelizwe lilalele isimemezelo sokuthi kungayiwa emisebenzini lamhla, abantu babeka izikhali zomsebenzi phansi njengendlela yokutshengisa uhulumende ukukhathala kwabo ngendlela abusa ngayo. Okwamahola amane ngoLwesithathu ekuseni, indlela zokuxoxisana ebulenjini bezingasebenzi okucatshangelwa ukuthi bezivalwe nguhulumende edinga ukuthi abantu bangatholi imibiko ngokwenzakala endaweni ezitshiyeneyo zelizwe.